EU:n ohjelma tavanomaisten aseiden laittoman kaupan estämiseksi ja torjumiseksi

Toinen vuosiraportti

(2000/C 15/01)

JOHDANTO

Yleisten asioiden neuvosto hyväksyi 26. kesäkuuta 1997 EU:n ohjelman tavanomaisten aseiden laittoman kaupan estämiseksi ja torjumiseksi.

Ohjelmalla pyritään ratkaisemaan tavanomaisten aseiden, erityisesti käsiaseiden laittoman kaupan muodostama ongelma sekä Euroopan unionissa että maissa, joita käsiaseiden laiton kauppa koskee. Ohjelmassa on kolme pääosiota. Ensimmäisessä osiossa ehdotetaan rikosten torjuntaa koskevan yhteistyön vahvistamista ja aseiden laitonta kauppaa koskevien tietojen vaihdon parantamista. Toisessa osiossa kannustetaan Euroopan yhteisöä ja sen jäsenvaltioita auttamaan muita maita aseiden laittoman kaupan estämisessä ja torjumisessa esimerkiksi vahvistamalla lainsäädäntöä ja hallinnollisia toimia, joiden avulla asekauppaa säännellään ja valvotaan, ja varaamalla riittävän määrän asianmukaisesti koulutettuja poliiseja ja tullivirkailijoita aseviennin valvontaa koskevan kansallisen lainsäädännön täytäntöönpanoa varten. Ohjelman kolmannessa osiossa tarkastellaan, kuinka Euroopan yhteisö ja sen jäsenvaltiot voisivat auttaa kyseisiä maita erityisesti konfliktien jälkeisissä tilanteissa aseiden laittoman liikkumisen ja laittoman kaupan estämiseksi esimerkiksi järjestämällä aseiden keruu-, takaisinosto- ja tuhoamisohjelmia ja järjestämällä koulutusta paikallisväestön valistamiseksi laittoman käsiaseiden myynnin kielteisistä seurauksista.

Tavanomaisten aseiden laittoman kaupan estämistä ja torjuntaa koskevan EU:n ohjelman toisena soveltamisvuonna Euroopan unionin jäsenvaltiot ovat aktiivisesti panneet täytäntöön ohjelman suuntaviivoja ja levittäneet sen periaatteita.

Keski-ja Itä-Euroopan assosioituneet maat ja Kypros sekä Euroopan talousalueeseen kuuluvat EFTA-maat noudattavat tätä ohjelmaa.

Euroopan unioni ja jäsenvaltiot ovat toteuttaneet toisen ohjelmavuoden aikana seuraavat toimet:

1. Euroopan unionissa harjoitettavan ja sinne suuntautuvan laittoman asekaupan torjuminen

- Kansallisen koordinoinnin ja tietojenvaihdon tehostamiseksi tavanomaisten aseiden laittoman kaupan alalla Belgia on perustanut ministeriöiden välisen komitean, joka on nyt täysin toimintakykyinen. Tärkeimpiä komitean käsittelemiä asioita ovat ongelmat, jotka koskevat yhteisön sisällä siirrettävien puolustusmateriaalien valvontaa, ministeriöiden toimivaltaa käsitellä laittomia siirtoja, mahdollisia vientilisenssi-ja vientitodistuspetoksia ja eri yksiköiden välistä tietojenvaihtoa koskevan pöytäkirjan laatimista.

- Myös Ruotsissa on perustettu ad hoc- työryhmä, joka koostuu tavanomaisten asesiirtojen alalla toimivaltaisista viranomaisista, joita ovat tullihallitus, turvallisuuspalvelu (poliisi), armeijan tiedustelupalvelu ja "Kansallinen puolustusradioinstituutti" (National Defense Radio Institute). Työryhmä kokoontuu säännöllisesti kuukausittain keskustellakseen kaikkia kiinnostavista kysymyksistä ja tehostaakseen viranomaisten välistä yhteistyötä.

- Alankomaat on perustanut ministeriöiden välisen työryhmän tavanomaisten aseiden laittoman kaupan estämiseksi ja torjumiseksi EU:n ohjelman mukaisesti. Työryhmään kuuluu oikeusministeriön, sisäasiainministeriön, puolustus-, kauppa-ja ulkoasiainministeriön edustajia. Työryhmän tärkeimpinä tavoitteina on luoda asiaa hoitavien virkamiesten verkosto, edistää tietojenvaihtoa ja koordinoida Alankomaiden näkemystä erilaisissa kansainvälisissä foorumeissa, joissa käsitellään aseiden laitonta kauppaa.

- Ranska on perustanut kevyitä aseita ja käsiaseita käsittelevän työryhmän, johon kuuluu sisäasiain-, puolustus-, ulkoasiain-, oikeus-ja valtionvarainministeriön edustajia sekä puolustusasioiden pääsihteeristön (General Secretariat of National Defence) edustajia. Työryhmä käsittelee kysymystä laaja-alaisesti erityisesti laittoman kaupan estämiseksi. Se kokoontuu säännöllisesti ja on aloittanut yhteistyön niiden hallituksesta riippumattomien ranskalaisten järjestöjen kanssa, jotka ovat käsiaseiden leviämistä estävän kansainvälisen toimintaverkoston (IANSA) jäseniä.

- Suomi on kouluttanut lähialueidensa tullivirkailijoita hallintokäytäntöjen kehittämiseksi ja aseiden vientiä sekä rajavalvontaa koskevien menettelyjen tehostamiseksi.

- EU:n poliisiyhteistyöryhmä hyväksyi jäsenvaltioiden välisen laittoman asekaupan torjuntaa koskevan reittivalvontahankkeen. Se perustuu Schengenin ase-ja ampumatarviketyöryhmän pilottihankkeeseen.

2. Laittoman asekaupan torjuminen muilla alueilla

Tavanomaisten aseiden viennin työryhmä (COARM) sopi, että jäsenvaltiot keskittyisivät ohjelman toisen ja kolmannen osan toteuttamisessa aluksi eteläiseen Afrikkaan. Jäsenvaltioiden antaman avun piiriin on kuitenkin lisätty joitakin muita ongelma-alueita:

- ottaen huomioon Afrikan tilannetta, laitonta asevientiä Afrikkaan ja Afrikassa koskevan YK:n turvallisuusneuvoston päätöslauselman 1209/1998 ja muistuttaen asevientiä koskevista EU:n käytännesäännöistä sekä käsiaseita koskevasta EU:n yhteisestä toiminnasta EU:n puheenjohtaja on laatinut 18. kesäkuuta 1999 EU:n puolesta julkilausuman, joka koskee asekauppaa Suurten järvien alueelle. Julkilausumassa EU ilmaisi olevansa huolestunut jatkuvasta aseiden virtaamisesta alueelle ja sitoutui tukemaan ponnisteluja ratkaisun ja rauhanturvaamisen alalla korostaen sitä, että pitkän aikavälin ratkaisun etsimisessä konflikteihin olisi pidettävä aivan ensisijaisina toimenpiteitä, joilla hillitään asetoimituksia ja laittomien aseiden leviämistä sekä laitonta kauppaa, jolla aseet rahoitetaan.

- Euroopan unionin jäsenvaltiot ovat kanssasuosittaneet YK:n yleiskokouksen päätöslauselmaa 53/77E jossa päätetään kutsua koolle laittoman asekaupan kaikkia muotoja käsittelevä kansainvälinen konferenssi, joka pidetään viimeistään vuonna 2001 (johon jäsenvaltiot ovat myös antaneet yhteisen vastauksen) ja päätöslauselmaa 53/77T käsiaseiden laittomasta kaupasta.

- EU:n kehitysneuvoston 21. toukokuuta 1999 antamassa päätöslauselmassa käsiaseista ja kevyistä aseista suositellaan, että yhteisön ja EU:n jäsenvaltioiden olisi kiinnitettävä erityistä huomiota käsiaseiden laittoman kaupan torjuntaan myös kehitysyhteistyön alalla.

- Suomi ja Ruotsi ovat muiden muassa antaneet taloudellista tukea Genevessä sijaitsevalle YK:n aseistariisunnan tutkimuslaitokselle ja Kaliforniassa sijaitsevalle Monterey Institute for International Studies-laitokselle käsiaseita ja kevyitä aseita koskevaa maailmanlaajuista kampanjaa valmistelevaa komiteaa varten. Belgia ja Alankomaat ovat myös antaneet viimeksi mainitulle laitokselle taloudellista tukea.

- Yhdistynyt kuningaskunta on antanut taloudellista tukea eteläafrikkalaiselle valtioista riippumattomalle Institute for Security Studies-järjestölle hankkeeseen, jossa valmistellaan Etelä-Afrikan osalta lainsäädäntöä Wienissä käytyjen laitonta asekauppaa käsitelleiden keskustelujen seurauksena. Alankomaat on myös lahjoittanut varoja tälle laitokselle ja sen täytäntöönpano-ohjelmalle.

- Alankomaat ja Belgia rahoittavat pitkäaikaista, valtioista riippumattomien järjestöjen esille ottamaa hanketta kevyiden aseiden leviämisen torjunnasta ja EU:n jäsenvaltioiden sekä assosioituneiden maiden välisen yhteistyön tiivistämisestä.

- EU:n jäsenvaltiot ovat olleet tyytyväisiä Länsi-Afrikan valtioiden talousyhteisön päätökseen kevyiden aseiden vientiä, tuontia ja valmistusta koskevasta moratoriosta, ja monet osapuolet Belgia, Alankomaat, Yhdistynyt kuningaskunta, Ruotsi ja Ranska mukaan lukien ovat antaneet moratoriolle taloudellista tukea. Yhdistynyt kuningaskunta avustaa ECOWASin sihteeristön valmiuksien kehittämisessä moratorion hallinnoimista varten. Yhdistynyt kuningaskunta on rahoittanut seminaareja "Mali-viestin" levittämiseksi alueella ja johtanut hankkeita, joiden tarkoituksena on rakentaa rauhaa ja ehkäistä konflikteja Länsi-Afrikassa. Tukeakseen tämän alueen valtioita Ranska johtaa yhteistyöohjelmaa, jolla pyritään torjumaan laitonta asekauppaa ja rajat ylittävää rikollisuutta Länsi-Afrikassa.

- Portugali on yhteisrahoittanut Librevillessä kesäkuussa 1998 järjestyn seminaarin, jossa käsiteltiin rauhan vakiinnuttamista aseriisunnan kautta.

- Ruotsi on antanut taloudellista apua Yhdistyneiden Kansakuntien aseriisunnan Liman aluekeskukselle kyseisellä alueella sijaitsevien kansallisten ja kansainvälisten laitosten tukemiseksi laittoman asekaupan torjunnassa, asekaupan torjuntaa koskevien kansallisten valmiuksien vahvistamiseksi ja kyseisten toimien arvioinnin tukemiseksi. Se on tukenut myös hanketta, jolla on tarkoitus luoda laittoman asekaupan torjuntaa koskeva alueellinen "selvityskeskus". Ruotsi on myös antanut taloudellista apua eräälle valtioista riippumattomalle järjestölle toimintaan, jolla pyritään panemaan täytäntöön sekä tavanomaisten aseiden laittoman kaupan estämistä ja torjuntaa koskeva EU:n ohjelma että EU:n käytännesäännöt, joiden tarkoituksena on vahvistaa EU:n ja assosioituneiden maiden yhteisiä ponnisteluja tavanomaisten aseiden laittoman kaupan torjumiseksi Keski- ja Itä-Euroopan maissa.

- Eteläisessä Afrikassa Institute for Security Studies ja eräs valtioista riippumaton järjestö järjestivät toukokuussa 1998 konferenssin, jossa käsiteltiin aseiden ja laittoman asekaupan valvonnan kehittämistä ja jossa hyväksyttiin käsiaseita ja kevyitä aseita sekä laitonta asekauppaa koskeva toimintaohjelma. Kyseisen konferenssin päätelmät ja jatkotoimet hyväksyttiin EU:n ja eteläisen Afrikan kehitysyhteisö SADC:n marraskuussa 1998 pidetyssä ministerikonferenssissa.

- EU kannattaa avoimempaa kansainvälistä asevientiä, johon pyritään erityisesti antamalla tietoja YK:n tavanomaisten aseiden rekisteriin. EU on käynnistänyt toimenpidesarjan, jossa kaikkia YK:n jäsenvaltioita kehotetaan antamaan rekisteriin kansalliset tiedot kokonaisuudessaan ja ajanmukaisina.

- EU käy käsiaseita koskevaa vuoropuhelua eri alueiden kanssa saadakseen laajempaa poliittista tukea niille keskeisille periaatteille ja toimenpiteille, joita tulisi noudattaa alueellisissa ja asteittaisissa lähestymistavoissa, sekä käsitelläkseen EU:n rahoitusosuutta käsiaseita koskevissa erityistoimissa.

- YK:n aseidenriisuntatoimikunta hyväksyi toukokuussa 1996 kansainvälistä asekauppaa koskevat suuntaviivat, joissa ensimmäistä kertaa yritettiin ratkaista laitonta asekauppaa koskeva ongelma ja lähestyä sitä kokonaisvaltaisella tavalla sekä kannustaa muita kansainvälisiä aloitteita. EU on myös tyytyväinen UNDC:n hyväksyttyä tämän vuoden huhtikuussa tavanomaisten asevalvontaa, rajoittamista ja aseriisuntaa koskevat suuntaviivat, joissa korostetaan erityisesti rauhan vakiinnuttamista.

3. Laitonta asekauppa koskevan EU:n ohjelman mukaisesti järjestetyt konferenssit

- Brysselissä lokakuussa 1998 järjestetty konferenssi kestävästä aseriisunnasta ja kestävästä kehityksestä, jossa kehotettiin toteuttamaan käytännön aseriisuntaa ja rauhanrakentamista koskeva kansainvälinen toimintaohjelma, johon sisältyisi muun muassa toimenpiteitä laittoman asekaupan torjumiseksi sen kaikissa muodoissaan (Brussels Call for Action). Ruotsi ja Alankomaat rahoittivat konferenssin yhteydessä pidetyn valtioista riippumattomien järjestöjen kokouksen.

- Suomen ulkoasiainministeriö järjesti joulukuussa 1998 käsiaseita ja kevyitä aseita käsitelleen kokouksen, jossa keskusteltiin laajasti laitonta asekauppaa ja tavanomaisten aseiden leviämisen ongelmasta ja jossa korostettiin kolmanteen maailmaan, erityisesti Afrikkaan, liittyviä ongelmia.

- Belgia isännöi 30. marraskuuta-1. joulukuuta valtioista riippumattomien järjestöjen järjestämää seminaaria, joka käsitteli laitonta asekauppaa koskevaa EU:n ohjelmaa. Seminaari oli kaksiosainen, joista ensimmäinen osa käsitteli Euroopan unionin maihin ja assosioituneisiin maihin suuntautuvaa sekä kyseisistä maista lähtöisin olevaa laitonta asekauppaa. Toisessa osassa käsiteltiin EU:n toimia ja apua tietyillä alueilla, jotka erityisesti kärsivät kyseisestä ongelmasta.

- Ruotsin ulkoasiainministeriö järjesti yhdessä Ruotsin sotakorkeakoulun kanssa Tukholmassa 11.-12. maaliskuuta 1999 seminaarin käsiaseiden ja kevyiden aseiden poistamisesta rauhanturvaoperaatioiden yhteydessä. Seminaarin tavoitteena oli antaa YK-järjestöjä, ulkoasiain-ja puolustusministeriötä sekä armeijaa, muita kansainvälisiä ja alueellisia järjestöjä, virastoja ja laitoksia sekä valtioista riippumattomia järjestöjä edustaville alan toimijoille, asiantuntijoille ja asianomaisille osapuolille tilaisuus jakaa kokemuksia ja tutustua analyyseihin ja strategioihin, jotta voitaisiin ehdottaa menetelmiä ja suuntaviivoja tulevaisuudessa toteutettavia operaatioita varten.

PÄÄTELMÄT

Tarve käsitellä käsiaseiden laittomaan kauppaan ja niiden leviämiseen liittyviä ongelmia on yhä polttavampi erityisesti alueilla, joilla on paikallisia levottomuuksia, tai joissa on äskettäin ollut kriisitilanne. EU:n jäsenvaltiot ovat osallistuneet ratkaisun etsimiseen kansallisten hankkeiden ja EU-johtoisten toimien ja politiikan puitteissa. Ne ovat myös osallistuneet aktiivisesti kansainvälisten järjestöjen työskentelyyn ja hankkeisiin, joita ovat esimerkiksi Yhdistyneiden Kansakuntien toimet entisessä Jugoslaviassa, ampuma-aseita koskeva YK:n pöytäkirjaehdotus sekä alueelliset hankkeet erityisesti Afrikassa.

Joulukuussa 1998 hyväksytty EU:n yhteinen toiminta käsiaseista tarjoaa kokonaisvaltaiset puitteet käsiaseita koskevan EU:n politiikan koordinoimiseksi ja tehostamiseksi. Siinä luetellaan käsiaseita koskevia ehkäiseviä ja vastatoimiin perustuvia periaatteita ja toimenpiteitä, joita EU:n jäsenvaltiot ajavat asianomaisissa kansainvälisissä foorumeissa ja alueellisissa yhteyksissä.

Kaikkien asiaankuuluvien sääntely- ja lainvalvontaviranomaisten kesken tehtävä tiivis koordinointi on olennaisen tärkeää torjuttaessa laitonta asekauppaa. Euroopan unionin jäsenvaltiot ovat kansallisten toimien lisäksi ryhtyneet tekemään tiiviimpää eurooppalaista yhteistyötä, mistä on osoituksena asevientiä koskevat EU:n menettelysäännöt. Menettelysäännöissä laaditaan perusteet aseiden vientiä koskevalle vastuulle ja viennin rajoituksille, vahvistetaan asiaankuuluvien tietojen vaihtoa ja neuvotteluja osapuolten välillä sekä tehostetaan asekaupan avoimuutta. Tavanomaisten aseiden vientiä koskevassa neuvoston työryhmässä käsitellään monia kysymyksiä, jotka liittyvät ja myötävaikuttavat laittoman asekaupan vähenemiseen, kuten esim. kysymys aseiden välityksestä.

Tarpeettomien päällekkäisyyksien välttämiseksi käsiaseiden laitonta kauppaa käsittelevien EU:n eri työryhmien CODUNin ja COARMin, olisi pyrittävä koordinoimaan työskentelyään paremmin tämän vaikean ja maailmanlaajuisen ongelman torjumiseksi. Tulevaisuudessa EU:n jäsenvaltioiden olisi harkittava käsiaseita koskevan EU:n yhteisen toiminnan ja laitonta asekauppaa koskevan EU:n ohjelman mukaisten raporttien yhdistämistä yhdeksi asiakirjaksi.